Gerbiamas prezidente Antanai Smetona,

Kreipiuosi į Jus dėl Jūsų Lietuvos valstybės valdymo politikos. 1926 m. gruodžio 17 d. Jūs suorganizavote valstybės perversmą, taip perimdamas valdžią į savo rankas ir gruodžio 19 d. tapdamas prezidentu. Žinojote, kad Jums nepavyks ateiti į valdžią sąžiningų rinkimų būdu, todėl ėmėtės kraštutinumų. Visus priešininkus: opoziciją, vėliau ir Augustiną Voldemarą, kuris iš pradžių buvo Jūsų sąjungininkas, pašalinote sau iš kelio, taip įtvirtindamas antidemokratinį, autoritarinį valstybės valdymą. Jūs steigėte koncentracijos stovyklas nepaklususiems Jūsų politikai asmenims, persekiojote opozicines partijas, vienintelė Lietuvos tautininkų partija galėjo laisvai veikti. Taigi, dėl tarpusavio nesutarimų, vieningai kovojusi dėl nepriklausomybės valstybė, po beveik dešimtmečio tapo labai susiskaldžiusi. Pagal 1938 m. Konstituciją įteisinote prezidento vienvaldystę, vadinasi, valstybės gyventojai galėjo kliautis tik Jumis. Vis dėlto vykdėte griežtą visuomenės informavimo priemonių cenzūrą, todėl žmonės nežinojo tikrosios padėties tuometinėje Europoje. Nors laikėte save valstybės gelbėtoju, nesugebėjote išsaugoti Klaipėdos krašto – 1939 m. jis buvo prijungtas prie nacistinės Vokietijos, 1940 m. Lietuva sulaukė Sovietų Sąjungos puolimo, dėl kurio ji neteko valstybingumo. Dar prasidėjus Antrajam pasauliniam karui kreipėtės į lietuvių tautą ir kvietėte išlikti ramiais, pasikliauti valdžia, visų pirma jos vairininku – prezidentu. Tačiau, Lietuvai gavus ultimatumą (1940 m. birželio 14 d.), buvo aišku, kad neliko nieko kito, kaip tik jį priimti ir laukti Sovietų sąjungos kariuomenės, bet Jūs buvote kitokios nuomonės. Perdavėte prezidento pareigas ministrui pirmininkui Antanui Merkiui, o pats su šeima išvykote iš šalies. 14 metų trukęs diktatūrinis valdymas, kvietė tautą Jumis pasitikėti, tačiau atėjus lemiamai akimirkai pasitraukėte iš valstybės ir net nesugebėjote įspėti tautos apie artėjantį pavojų. Iš Jūsų, kaip valstybės prezidento, nesulaukta net menkiausio pasipriešinimo artėjančiai negandai. Nors III Seimo siekiai iš demokratiškai jaunos valstybės sukurti stiprią demokratišką valstybę, kuri tam dar nebuvo pasirengusi, nepasiteisino, Jūsų aukštinamos valdžiose modelis taip pat galiausiai neatnešė valstybei nei laisvės nei taikos. Taigi, įvestas tautos vado – stiprios valdžios – kultas, galiausiai parodė tikrąsias spalvas Jums pasitraukus iš Lietuvos valstybės.

Pagarbiai,

Vytenis Kriščiūnas