Ar charakteris lemia žmogaus likimą?

Kiekvienas žmogus turi teisę rinktis, kaip nori gyventi ir ko siekti. Pasirinkimus dažnai nulemia charakterio savybės, jos nusako asmenybės būtį. Tvirtas požiūris, aiškūs troškimai yra veiklaus žmogaus požymiai, reikalingi norimai ateičiai formuoti. Nors charakteris yra unikalus kiekvieno asmens bruožas, jį formuoja aplinkybės – būtis, supanti žmogų, kuri gali sužlugdyti arba padėti sustiprėti. Žmogaus ateičiai troškimai ir charakteris yra ateities vedliai, nulemiantys likimą. Taigi, kaip charakteris veikia žmogaus gyvenimą, likimą ir ar jis iš tikrųjų yra toks svarbus?

Charakterio inertiškumas žlugdo asmenybės ateitį. Jaunam žmogui užaugti ir formuoti požiūrį padeda tėvai. Jų paskatinimai, auklėjimas, augina vaiką ir parodo, kas gyvenime yra teisinga ir ko reikėtų vengti arba visai atsisakyti. Artimojo netektis vaikystėje yra skaudus smūgis augančiai asmenybei, tai reiškia, kad asmeniui trūksta žmogiško pavyzdžio, kuriuo galėtų sekti, svarbių charakterio savybių formavimas, gyvenimiškos pamokos taip ir nepasiekia tikslo – vaiko. Atsiranda inertiškumas: nežinojimas, ko trokšti, kaip gyventi. Šiomis dienomis kiekvienam žmogui yra suteikiama galimybė mokytis, augti gerą įtaką darančioje aplinkoje, rinktis, kaip gyventi, todėl būdo bruožai, charakteris formuojasi netrukdomai ir laisvai. Asmens žlugimas yra vaizduojamas XX a. lietuvių išeivijos rašytojo, prozininko kūrinyje „Miškais ateina ruduo“. Romane vaizduojamas Tiliaus, vieno iš pagrindinių veikėjų, likimas. Tilius yra netvirto būdo asmenybė, kuriai trūksta aiškaus gyvenimo tikslo. Netekus tėvo, vaikas turėjo perimti tėčio pareigas. Svarbios figūros šeimoje netektis ir neišugdytos svarbios charakterio savybės suformavo inertišką Tiliaus asmenybę. Užaugęs Tilius atsisako tėvo jam paliktos žemės, pasiduoda geismui – ištekėjusios moters Monikos įtakai, trokšta dirbti valstybinėse pareigose, tačiau, šios galimybės netekęs, nebežino, ko nori ir elgiasi spontaniškai, negalvoja apie ateitį, nes nežino, kokia ji bus. Asmenybė žlunga, jos likimas negailestingas – Tilius žūsta. Marius Katiliškis kūrinyje vaizduoja lietuviško kaimo aplinką, kuri ima modernėti, šioje aplinkoje atsiskleidžia žlungančios asmenybės: Tilius, Monika, Petras Doveika, tačiau jos nekritikuojamos, nesmerkiamos dėl daromų neteisingų dalykų ir charakterio ydų, nes likimas bei būtis jiems negailestinga. Miestietiškų vertybių įsimaišymas į kaimo gyvenimą nulemia tragišką miškų ir žmonių ateitį. Vadinasi, silpną žmogaus charakterį suformuoja aplinkybės, o tai atsispindi tragiškame žmogaus likime.

Tvirtos charakterio savybės padeda atrasti save. Tvirtybė, gebėjimas apsispręsti yra labai svarbu savęs ieškančiam žmogui. Vis dėlto aplinkos daroma įtaka gali suklaidinti ir privesti prie neteisingų pasirinkimų. Dėl jų žmogus kenčia ir apmąsto savo būtį, kol nusprendžia, kaip elgtis. Geriausiai suprantama šių dienų žmogui gyvenimiška aplinka – šeima ir nors ji yra svarbi – formuoja charakterį, šeimos narių troškimai gali užgožti augančio asmens troškimus. Žmogus nebežino ko iš tikrųjų trokšta, tačiau galiausiai tvirtos charakterio vertybės, kaip sąmoningumas, priveda prie teisingo apsisprendimo, pavyzdžiui: pašaukimo pasirinkimo. Apie tvirto charakterio asmenybę, kuri turėjo rinktis pašaukimą rašė lietuvių poetas, prozininkas, dramaturgas Vincas Mykolaitis – Putinas kūrinyje „Altorių šešėly“. Psichologiniame romane rašoma apie pagrindinį veikėją Liudą Vasarį, kuris užaugo pavyzdingoje šeimoje. Veikėjo šeima trokšta, kad jis taptų kunigu, taigi taip ir atsitinka. Liudas Vasaris – jaunas, santūrus, sąmoningas, mąstantis žmogus, kurio charakteris yra tvirtas, pavyzdžiui: jis nepasiduoda potraukiui moterims, kas yra būdinga jo amžiaus jaunuoliams, ir atsisako būti su jį žavinčia moterimi – Liuce. Buvimas kunigu neteikia veikėjui laimės, nes jis atitolęs nuo tikėjimo, kaip jis teigia: „aš Dievo nejaučiu“, tačiau dėl šeimos troškimų, jis vis vien bando tapti500 ž. kunigu. Kenčiantis veikėjas mėgsta rašyti eilėraščius, tačiau kunigo profesija jį varžo, jis ima analizuoti savo būtį, troškimus ir galiausiai nusprendžia atsisakyti kunigystės. Nusprendęs, ko trokšta - rašyti, pažinęs save jis supranta: „Jeigu nori būti rašytojas — pažink ir studijuok gyvenimą.“ Kūrinį parašęs XX a. rašytojas Vincas Mykolaitis – Putinas, taip pat tapo rašytoju, kuris atsisakė kunigo profesijos, supratęs, kad ji ne jam. Taigi, nors aplinka turi įtakos žmogaus pasirinkimams, charakterio išugdytos tvirtos vertybės padeda apsispręsti ir parodo tikrąjį gyvenimo kelią.

Apibendrindamas galiu teigti, kad žmogaus likimas yra daugelio veiksnių pasekmė ir vienas iš jų yra žmogaus charakteris. Inertiškumas, migloti sprendimai žlugdo asmenybę, kuri taip ir nenusprendžia, ko trokšta. Sąmoningumas, gebėjimas veikti, mąstyti padeda atrasti laimę ir tikrąjį gyvenimo kelią. Žmogų charakterizuoja charakteris ir nulemia, kokia bus jo ateitis.

626 ž.