Ar kvaileliai būtinai kvaili?

Visuomenėje visada yra žmonių, kuriuos kiti laiko menkesniais už save. Tai dažniausiai būna

vargšai, benamiai, ligoniai, neįgalieji arba tie, kurių skleidžiamos idėjos, mintys atrodo visiškai kvailos ir

niekam netinkamos – kvaileliai. Vis dėlto tai nereiškia, kad jie yra kvaili. Priešingai – tai yra netgi labai

protingi žmonės, nes jie įgyja teisę kalbėti, rašyti apie tai, ką nori. Jie yra laisvi nuo visuomenės bei

valdžios spaudimo.

Apsimetimas kvailiu padeda išvengti bausmės. Kai žmogus girdi lyg ir visiškai kvailai, juokingai

skambančius pasisakymus, jis nekreipia į juos dėmesio. Nesigilina į jų prasmę. Pavyzdžiui, sovietmečiu

vienas iš lengviausių būdų išvengti kalėjimo arba dar baisesnės bausmės buvo apsimesti kvailiu, idiotu.

Taip buvo galima parodyti, kad žmogus nesupranta, apie ką kalba ar rašo, yra toks, kuris nekelia grėsmės.

Šia gudrybe pasinaudojo žymus dvidešimto amžiaus antros pusės poetas Marcelijus Martinaitis, išleidęs

eilėraščių rinktinę „Sugrįžimas“ bei daug kitos poezijos. Šio autoriaus eilėraščiai dabartiniais laikais yra

gerai žinomi, dažnai\* skaitomi vaikams kaip linksmi, paprasti eilėraštukai. „Kukučio baladės“ yra

eilėraščių rinkinys, labiausiai žinomas savo paprastumu, netgi, atrodytų, beprasmiškumu. Vis dėlto šiuose

eilėraščiuose kuo puikiausiai atspindima sovietinė realybė, žmonių abejingumas ir kiti visuomenei

svarbūs ir aktualūs dalykai. Eilėraščių vaikiškumas leido M. Martinaičiui išvengti sovietų valdžios

bausmės už jų turinį, pasakojantį, kad reikia nieko nematyti, negirdėti, kas gali būti laikoma aliuzija į

sovietų siekį priversti visuomenę nematyti santvarkos ydų. Taigi „kvailumas“ žmogui yra naudingas

siekiant apsisaugoti.

Kvailio, kartais dar vadinamo juokdariu, žodžiuose ir veiksmuose randama daug gyvenimo

išminties. Senais laikais, viduramžiais, beveik kiekvieno karaliaus dvaras turėdavo juokdarį – tą, kuris

linksmindavo karalių ir jo svečius įvairiomis progomis. Tai būdavo žmogus, kurį visi laikė kvailiu,

nesugebančiu nieko kito, tik linksminti žmones. Iš jo būdavo šaipomasi, nes žmonės nesuvokė, kad

gebėjimas prajuokinti kitą reikalauja aukšto intelekto, plataus kultūrinio išsilavinimo, aplinkybių

vertinimo sugebėjimų, apsukrumo, mokėjimo iš karto, vos pamačius, perprasti žmogų ir žinoti, kas jį

pralinksmintų. Ir šiais laikais yra „juokdarių“. Tai yra komikai, dalies pramoginių televizijos laidų vedėjai,

netgi politikai iš dalies priklauso šiai kategorijai. Pavyzdžiui, viena žinomiausių Lietuvos televizijos laidų

„Dviračio žinios“, kurios ilgametis vedėjas V. Širinskas\* neseniai iškeliavo anapilin, su didele ironijos

doze pristato Lietuvai aktualiausias naujienas. Tiems, kurie ironijos nesupranta, tai atrodo kaip tiesiog

juokingas šou. Vis dėlto, pasigilinę į laidos vedėjų žodžius, suprantame apsakomų įvykių reikšmingumą,

arba atvirkščiai – absurdiškumą. Tai yra juokdario, kvailelio, pranašumas – gebėjimas kalbėti apie

rimčiausius dalykus kaip apie juoką keliančius ir prasmės neturinčius, o banalybes, visiškus niekniekius

paversti svarbiausiais. Tokioje kalboje galima rasti daug išminties, nes dažniausiai ji būna persmelkta

ironijos, kuri perteikia kalbėtojo požiūrį į apsakomus įvykius ir padeda žmonėms geriau suprasti padėtį ir

susidaryti savo nuomonę. Būtent tai ir įrodo, kad juokdario, šiuo atveju – komiko, žodžiuose yra daug

išminties.

Jeigu žmogus visuomenės yra laikomas kvaileliu, tai dar nereiškia, kad jis yra kvailas. Tai gali būti

apsimestinis kvailumas siekiant apsisaugoti nuo bausmės, nuo neigiamo vertinimo, gyvenimo žiaurumo

ir daugybės kitų dalykų. Vadinamieji kvaileliai dažniausiai būna labai protingi žmonės, kalbantys

ironiškai arba pernelyg supaprastintai, todėl daugelis nesupranta jų minčių svarbos. Ši įžvalga turėtų būti

paskata visiems įsiklausyti į kvailai skambančias idėjas, žodžius ir pasistengti juose rasti prasmę.