Kada kūryba tampa galimybe sakyti tiesą?

Žmogus, norėdamas išsakyti tai, ką galvoja, sako tik tiesą. Išreikšdamas savo nuomonę asmuo tikisi sulaukti tam tikro atsako, o šis gali ne tik nudžiuginti, bet ir sugniuždyti. Aplinka kartais yra negailestinga žmogui, kuris sako tik tiesą, kuri nėra maloni, bet yra būtina. Todėl išreikšti save yra nesudėtinga, jeigu tavęs nevaržo aplinka ir kasdienybės niūrumas. Vis dėlto net ir sudėtingais atvejais kūrybiškumas gali padėti išsivaduoti iš nelaimingos kasdienybės ir atskleisti visą tiesą apie žmogaus būtį. Taigi, kokiomis aplinkybėmis kūryba tampa sąjungininke, norint atskleisti tiesą?

Prievartos akivaizdoje per kūrybą atsiskleidžia tiesa. Manau, kad kiekvienas asmuo, susidūręs su kliūtimi, ieško būdų, kaip ją įveikti. Vieni meluoja sau ir aplinkiniams, kiti ieško tiesos ir būdų, kaip ją skleisti. Žodžiai gali tapti labai stipriu ginklu kovoje prieš neteisybę. Dar XX a. lietuviai buvo patyrę, ką reiškia prievarta ir ko iš žmogaus yra reikalaujama. Reikalavimas paklusti sovietinei valdžiai reiškė tiesos išsižadėjimą. Apie tikrąją lietuvio padėtį prievartos laikotarpiu ir tiesą, išreikštą kūryboje ezopo kalba, rašė lietuvių poetas, vertėjas, visuomenės veikėjas Marcelijus Martinaitis kūrinyje „Kukučio baladės“. Viename iš eilėraščių „Kukutis nori pamatyti tėvynę“ Kukutis išreiškia savo santykį su tėvyne: „Taip ilgai nemačiau tėvynės, dirbdamas jos laukus, taisydamas šiaudinius stogus.“ Veikėjas - sovietmečio žmogus, nors gyvena gimtinėje, jaučiasi joje svetimas. Jis yra apkraunamas darbais, verčiamas „eiti kur nors ar važiuoti.“ Prievartos varomas asmuo negali blaiviai mąstyti, nebežino ko trokšta – jis tik vienas iš daugelio sraigtelių, priklausančių valdžios mechanizmui. Marcelijus Martinaitis – rašytojas, pats patyręs sovietinę priespaudą, per Kukučio personažą išsakęs tiesą apie žmogų, gyvenantį neteisingame pasaulyje, neturintį pasirinkimo. Šio rašytojo veikla, parašyti kūriniai, pasitelkiant perkeltinę prasmę, ironiją, įkvėpdavo lietuvius, kurie suprasdavo tikrąją jo kūrybos reikšmę, neįkandamą sovietiniam režimui. Vadinasi, neteisybė negali užgožti tiesos, kuri yra atskleidžiama rašytiniuose kūriniuose.

Niūrioje kasdienybėje, būtent kūryboje, randama tiesa. Kasdienybės absurdiškumas gali žlugdyti žmogų tol, kol jis tampa tik tai balta drobė – nieko nejaučianti ir nieko nežinanti. Vis dėlto neprasti savęs padeda tiesos paieškos, kurios gali ne tik atskleisti, kaip gyventi, bet ir koks yra žmogaus egzistencijos tikslas. Dar šiomis dienomis, kai žmogui nieko netrūksta ir gyvenimas atrodo tobulas, yra juntamas kasdienis nuovargis dėl neįdomios kasdienybės. Jaukumas ir saugumas tampa gniuždančiais rėmais asmeniui, trokštančiam laisvės ir tiesos pažinimo. Tiesos išsakymas niūrioje kasdienybėje, per kūrybą yra vaizduojamas XX a. lietuvių išeivijos rašytojo, prozininko, dramaturgo, modernizmo atstovo Antano Škėmos kūrinyje „Balta drobulė“. Romane pagrindinis veikėjas Antanas Garšva yra lietuvis, iš pažiūros nieko neišsiskiriantis, liftininko darbą Niujorko viešbutyje dirbantis, asmuo. Jo kasdienybė yra labai paprasta: „Up ir down, up ir down griežtai įrėmintoje erdvėje.“ Neįdomus darbas, kamuojanti liga – neurastenija, problemos dėl meilės veda šį žmogų beprotybės link. Vis dėlto Garšva gabus rašytojas, jis brangina kūrybą, nepasiduoda gyvenimo absurdiškumui ir bando surinkti gyvenimo skeveldras. Niūri kasdienybė negali užgožti kūrybiškos asmenybės, kuriai galiausiai atsiskleidžia tiesa: „Aš supratau save. Skeveldros susidėstė.“ Tiesa yra ta, kad reikia gyventi šia diena, neužmirštant, kad gyvenimas duotas tik kartą, o žmogus nėra savo likimo kalvis. Antanas Škėma – asmuo priverstas palikti tėvynę, taip pat turėjo ieškoti laimės svetur. Savo kūryboje jis išsakė tiesą apie tikrąją žmogaus būtį ir jos tikslą. Taigi, kad ir koks nepatrauklus kasdienis gyvenimas atrodytų500 ž., jį įprasmina kūryba ir jos atskleidžiama tiesa.

Apibendrindamas galiu teigti, kad kūryboje slypi tiesa, kurią išsakyti yra būtina. Ji gali suteikti vilties ir įkvėpti nepasiduoti sunkiais gyvenimo tarpsniais. Prievartos akivaizdoje rašytinis žodis tampa visuomenės atsaku neteisybei, o absurdiškoje kasdienybėje kūryba išlaisvina joje įkalintą žmogų. Kad ir kokios aplinkybės bebūtų, žmogus gali išreikšti save kūryboje ir kartu visą norimą tiesą.

569 ž.