Kada sakyti tiesą sunku, bet būtina?

Žmogus, norėdamas išsakyti tai, ką galvoja, sako tik tiesą. Išreikšdamas savo nuomonę asmuo tikisi sulaukti tam tikro atsako, o šis gali ne tik nudžiuginti, bet ir sugniuždyti. Aplinka kartais yra negailestinga žmogui, kuris sako tik tiesą, kuri nėra maloni, bet yra būtina. Todėl kartais meluoti atrodo paprasčiau. Žinoma, tikslas pateisina priemones, jeigu dėl jo verta kovoti. Todėl norint pasipriešinti neteisybei, tiesa tampa labai stipria sąjungininke. Taigi, kodėl ir kada tiesą sunku išsakyti, tačiau tai padaryti privaloma?

Prievartos akivaizdoje tiesą sakyti yra būtina. Kiekvienas asmuo, susidūręs su kliūtimi, ieško būdų, kaip ją įveikti. Vieni meluoja sau ir aplinkiniams, kiti ieško tiesos ir būdų, kaip ją skleisti. Manau, kad meluoti yra daug paprasčiau, kai iš tavęs yra to tikimasi. Dar XX a. lietuviai buvo patyrę, ką reiškia prievarta ir ko iš žmogaus yra reikalaujama. Reikalavimas paklusti sovietinei valdžiai reiškė tiesos išsižadėjimą. Apie tikrąją lietuvio padėtį prievartos laikotarpiu ir tiesą, išreikštą ezopo kalba, rašė lietuvių poetas, vertėjas, visuomenės veikėjas Marcelijus Martinaitis kūrinyje „Kukučio baladės“. Viename iš eilėraščių „Kukutis nori pamatyti tėvynę“ Kukutis išreiškia savo santykį su tėvyne: „Taip ilgai nemačiau tėvynės, dirbdamas jos laukus, taisydamas šiaudinius stogus.“ Veikėjas - sovietmečio žmogus, nors gyvena gimtinėje, jaučiasi joje svetimas. Jis yra apkraunamas darbais, verčiamas „eiti kur nors ar važiuoti.“ Prievartos varomas asmuo negali blaiviai mąstyti, nebežino ko trokšta – jis tik vienas iš daugelio sraigtelių, priklausančių valdžios mechanizmui. Marcelijus Martinaitis – rašytojas, pats patyręs sovietinę priespaudą, per Kukučio personažą išsakęs tiesą apie žmogų, gyvenantį neteisingame pasaulyje, neturintį pasirinkimo. Šio rašytojo veikla, rašyti kūriniai, pasitelkiant perkeltinę prasmę, ironiją, įkvėpdavo lietuvius, kurie suprasdavo tikrąją jo kūrybos reikšmę, neįkandamą sovietiniam režimui. Vadinasi, melas ir apgavystės negali užgožti tiesos, kuri yra labai stiprus ginklas kovoje su prievarta.