Kodėl ne visi nori pritapti?

Žmogus yra sociumo, visuomenės dalis. Tai reiškia, kad asmuo turi dalyvauti visuomeniniame gyvenime, dirbti, kurti jos labui. Prisitaikymas prie aplinkos yra būtinybė žmogui, kuris nori būti pripažintas ir suprastas aplinkinių. Tačiau, kokia viso to kaina? Pritapti – dažnai reiškia atsisakyti įsitikinimų, o kasdienybės niūrastis yra paprasčiausiai atšiauri kuriančiam žmogui. Asmuo atsisako susitaikyti su aplinka ir maištauja, trokšdamas išsaugoti savo identitetą. Vis dėlto atsiskirti ir išsiskirti iš kitų yra labai sudėtinga, todėl ne visi geba tai ištverti, to nesugebantys yra sunaikinami. Taigi, ar verta prisitaikyti prie aplinkos ir kodėl ne visi to trokšta?

Asmuo, kuris nenori pritapti, trokšta išlikti savimi. Dažnai iš žmogaus yra reikalaujama susitapatinti su aplinka, dirbti valstybės labui, būti pavyzdingu visuomenės piliečiu. Manau, kad žmogui, kuris turi galimybę laisvai reikšti mintis, kurti nevaržančioje kūrybos aplinkoje pritapti yra nesudėtinga, tačiau susidūrus su asmens laisvės suvaržymais – žmogus ima maištauti. Niūrioje, prievartos kupinoje kasdienybėje maištas tampa galimybe išlikti savimi, o atsiskyrimas nuo aplinkos būtinybe. Drastiškas asmens pasirinkimas priešintis nustatytoms normoms gali tapti pražūtimi, todėl net kova dėl savasties išsaugojimo tampa pavojinga. Apie žmogų, troškusį išsaugoti save ir nepasiduoti okupacinės valdžios gniaužtams, rašė lietuvių rašytojas, poetas, prozininkas Jurgis Kunčinas kūrinyje „Tūla“. Romane pasakojama apie bevardį pasakotoją, pagrindinį veikėją, kuris yra verčiamas pritapti prie sovietinės valdžios nustatytų gyvenimo normų. Išmestas iš universiteto dėl anti-sovietinių pažiūrų, veikėjas atsisako pritapti, išduoti įsitikinimus ir nusprendžia tapti valkata. Toks drastiškas sprendimas yra maištas, nepriimtinas sovietmetinei valdžiai, todėl pasakotojas dažnai susiduria su prievarta ir neteisybe, nes žmogus, okupacinės valdžios formuojamoje visuomenėje, negali rinktis, kaip trokšta gyventi, turi dirbti valstybės labui. Pasakotojo žmona susitaiko su neteisybe – tampa tikru sovietinės visuomenės pavyzdžiu, o pasakotojas, kuris to netrokšta yra verčiamas gyventi pavojuje: „Gyventi gatvėje buvo pavojinga – nuolat pavojinga. Vivere pericolosamente! – gyventi pavojuje.“ Galiausiai išsaugojęs save prievartos pasaulyje pagrindinis veikėjas atranda mylimąją – Tūlą. XX a. pabaigos – XXI a. pradžios rašytojas Jurgis Kunčinas pats patyrė sovietinės realybės niūrumą ir neteisybę, kaip okupacinė valdžia varžo žmogaus kūrybinius sugebėjimus – pavyzdingam sociumo žmogui yra privaloma kurti tik sovietų patvirtintą literatūrą. Vis dėlto atkūrus Lietuvos nepriklausomybę rašytojas gavo laisvę kurti ir išreikšti save – išleido romaną „Tūla“. Vadinasi, žmogus, kuris netrokšta pritapti, nori išsaugoti savo įsitikinimus ir galimybę rinktis.

Niūri kasdienybė gali būti pernelyg atšiauri, kad žmogus prie jos pritaptų. Tikiu, kad įdomus ir margas gyvenimas yra žmogaus išvajota realybė. Vis dėlto supratingas asmuo supranta, kad gyvenimas yra kupinas ne pačių maloniausių dalykų ar net kančios. XXI a. žmogus, kuris gyvena patogumų apsuptyje, dažnai jaučiasi nelaimingas ar net varžomas kasdienybės, kaip Juozo Apučio novelėje „Horizonte bėga šernai“ Gvildys yra pasakęs: „O man tas nepaded, jėzusmarija, kaip ne-paded; nė pinigai nepaded, nė duona. . .“ Materialūs dalykai nekelia žmogui laimės, nes ji slypi dvasinėje pilnatvėje. Todėl žmogui yra sunku susitaikyti su atšiauria tikrove ir jos siūlomomis materialumo apraiškomis. Kančios kamuojamą žmogų, negalintį pritapti prie niūrios kasdienybės vaizduoja lietuvių išeivijos rašytojas, prozininkas, dramaturgas Antanas Škėma kūrinyje „Balta drobulė“. Romane vaizduojamas pagrindinis veikėjas Antanas Garšva yra emigrantas New York viešbučio liftininkas, kurio kasdienybė yra „Up ir down, up ir down griežtai įrėmintoje erdvėje.“ Veikėjo santykis su nepaprastai neįdomia kasdienybe yra atšiaurus ir500 ž. prilyginamas Sizifo darbui. Jį supanti materiali visuomenė yra dvasiškai skurdi, todėl veikėjas nesugeba prie jos prisitaikyti. Tik kurdamas jis išlieka savimi ir taip bando surinkti gyvenimo „skeveldras“. Kančios formuojamas žmogus, netekęs mylimosios – Elenos, sergantis neurastenija, negalintis pritapti prie atšiaurios kasdienybės atranda save: „Aš supratau save. Skeveldros susidėstė.“ XX a. rašytojas Antanas Škėma buvo priverstas palikti tėvynę – Lietuvą ir patirti, ką reiškia gyventi svetur, pritapti prie svetimos kultūros žmonių, todėl gyvenimas tikrai nebuvo lengvas ir kupinas iššūkių. Taigi, niūri kasdienybė yra atstumianti ir nepatraukli žmogui, todėl prie jos prisitaikyti yra labai sudėtinga ar net neįmanoma.

Apibendrindamas galiu teigti, kad kiekvienas žmogus gali rinktis ar nori prisitaikyti prie aplinkos, ar nuo jos atsiriboti. Troškimas nepaminti savo įsitikinimų, gyventi niekieno nekontroliuojamą gyvenimą ir atsiskirti nuo niūrios kasdienybės bei jos sunkumų yra žmogaus, kuris nenori pritapti pasirinkimai. Būtent apsisprendimas nepritapti ir išlikti savitam, leidžia maištauti ir išsaugoti save.

645 ž.