Kodėl žmogui svarbi jo kilmė?

Kiekvienas asmuo yra gimęs tam tikroje tautoje, šalyje. Žmogaus privilegija ir pareiga yra atstovauti savo tautą. Vis dėlto dažnai, ypač šiais laikais, kilmės reikšmė yra užmirštama, todėl patriotiški jausmai tėvynei išblėsta. Tik atsiskyrus nuo gimtosios žemės, suvokus, ko netenki, atsiranda noras sugrįžti. Savita kalba, kultūra, tradicijos ir istorija - visa tai yra tautos simboliai, kurie įkvepia kurti ir siekti užsibrėžtų tikslų. Taigi, kokia gimtinės svarba žmogui ir kodėl ji yra tokia svarbi?

Žmogaus kilmė skatina dirbti gimtinės labui. Yra senas lietuvių posakis: „Darbas žmogų puošia“. Manau, kad dirbdamas žmogus stiprėja tiek fiziškai, tiek dvasiškai. Vienas iš kilniausių tikslų yra stengtis kovoti dėl tėvynės gerovės. Lietuva nuo seniausių laikų susidurdavo su grėsme netekti valstybingumo: kovos su priešiškomis valstybėmis, gyventojų trėmimai svetur, gimtosios kalbos nykimas, net religijos išsigimimas, tačiau visa tai tik sustiprino lietuvius, žinojusius laisvės kainą. Vis dėlto XXI a. kova nėra tokia įnirtinga, nes žmogui nebereikia atiduoti gyvybės už brolius ir seseris, valstybės piliečius, tačiau nutautėjimo problema yra kaip niekada akivaizdi. Akivaizdu, kad be patriotiškų ir darbščių valstybės piliečių valstybė negali išlikti. Apie asmenį, kovojusį su religine neteisybe ir nutautėjimu, rašė lietuvių rašytojas, poetas, dramaturgas, vertėjas, Justinas Marcinkevičius Kūrinyje „Mažvydas“. Poetinėje dramoje pasakojama apie pirmosios lietuviškos knygos autorių Martyną Mažvydą. Išpažinęs liuteronų bažnyčios tikėjimą jis buvo priverstas palikti tėvynę ir apsigyventi Prūsijoje. Pagrindinis kūrinio veikėjas įžvelgė religijos grėsmę Lietuvoje ir lietuviškos kalbos nykimą, todėl siekė nepasiduoti, dirbti ir kurti valstybės labui. Pirmoji lietuviška knyga - „Katekizmas“, lietuviškumo skleidimas Prūsijoje yra šio asmens didžiausi pasiekimai, nulėmę Lietuvos ateitį. Justinas Marcinkevičius yra pasakęs: „Neliks duonos su druska – liks tėvynė.“ Tai reiškia, kad nieko nėra svarbiau už gimtąją žemę ir jos išlikimą. Vadinasi, asmens kilmė yra varomoji jėga, nusakanti žmogaus gyvenimo tikslą.

Gimtinė ir jos istorija – kūrybos įkvėpimas. Kūrybai, kaip ir bet kokiam kitam procesui, yra labai svarbus įkvėpimas. Nuo seniausių laikų žmonės nagrinėja istorinius šaltinius, siekdami ne tik daugiau žinių, bet ir įkvėpimo kurti. Manyčiau, kad bet kuris lietuvis, atsivertęs istorijos vadovėlį ir paskaitęs apie didžius lietuvių žygdarbius, būtų įkvėptas. Patriotiškumas būtent taip ir gimsta, todėl natūralu, kad istorikai šiais svarbiais istoriniais įvykiais su mumis trokšta pasidalinti. Vieną iš didingiausių Lietuvos istorinių kūrinių prašė Lietuvos Didžiosios Kunigaikštystės Renesanso epochos poetas, reformatas Jonas Radvanas. XVI a. herojinė poema pasakoja apie didų Lietuvos valstybės veikėją – Mikalojų Radvilą Rudajį ir Livonijos Karą. Didingame mūšyje, Livonijos kare, aukštinami lietuviai, jų stiprybė ir narsa. Nors lietuviai kare kovojo su Maskvos Didžiaja kunigaikštyste, jie nepralaimėjo, o išplėšė didžią pergalę. Vaizduojama Rusijos valstybė yra akivaizdi priešingybė Lietuvai, kas dar stipriau pabrėžia Lietuvos didybę. Jonas Radvanas rado įkvėpimą didingoje Lietuvos istorijoje, o jo parašytas literatūrinis epas, skirtas pagerbti istorines asmenybes, buvo būtinas įkvėpimas XVI a. Lietuvai, priverstai bičiuliautis su Lenkija. Kūrinyje įžvelgiamas lietuviškas patriotiškumas gali įkvėpti ir XXI a. žmogų kurti, tikėtis geriausio, net ir sunkiais laikais. Taigi, tautiškumo svarba atsiskleidžia istoriniuose kūriniuose ir įkvepia kurti.

Apibendrindamas galiu teigti, kad žmogaus kilmė yra glaudžiai susijusi su asmens būtimi. Meilę tautai jaučiantis žmogus dirba jos labui, o įkvėpimo ieškantis asmuo, atsigręžia į jos istoriją. Nors atsidavimą tautai galima įžvelgti ne kiekvienoje asmenybėje, tai500 ž. galima išugdyti, ieškant patriotiškų vertybių literatūriniuose kūriniuose.

513 ž.