Kodėl žmonės ilgisi praėjusio laiko?

Žmogus dažnai apmąsto savo gyvenimą ir prisimena praėjusias gyvenimo dienas. Jos dažnai yra nostalgiškos ir prisimenamos, kaip įvykiai, į kuriuos norėtųsi vėl sugrįžti. Asmuo gali trokšti pakeisti praeitį ar iš naujo nugyventi tai, kas jau buvo. Nors sakoma, kad reikėtų gyventi dabartimi, tačiau ji yra praeities įvykių pasekmė, šie įvykiai išlieka žmogaus atmintyje ir daro įtaką visam asmens gyvenimui. Taigi, kokia yra praeities reikšmė žmogui ir kodėl jos yra ilgimasi?

Visų pirma, žmogus trokšta pakeisti praeitį. Manau, kad gyvenimas yra kupinas įvairiausių įvykių, kurie ne visada yra malonūs, todėl kartais norisi grįžti į praeitį ir juos pakeisti. Nors jų pakeisti neįmanoma, žmogų vis vien slegia paėjusių dienų nuoskaudos. Šiais laikais asmuo vis dar trokšta taisyti darytas klaidas, tai gali sukelti dar daugiau problemų ateityje ir vyksta tol, kol žmogus supranta, kad negali visko kontroliuoti savo gyvenime. Jis stengiasi manipuliuoti įvairiais įvykiais savo naudai, nesuprasdamas, kad jie jam nepaklūsta, o tam yra iššvaistoma nemažai brangaus laiko, kuris pasilieka praeityje. Laiko reikšmė, kaip niekada, yra gerai suprantama šių laikų žmogui, nes juo jis nuolatos vadovaujasi kasdienybėje, tačiau dažnai - gyvenama praeitimi. Apie nuoskaudas, praėjusio laiko ilgesį, to pasekmes rašė lietuvių rašytojas, publicistas, lyrinės prozos pradininkas Jonas Biliūnas kūrinyje „Liūdna pasaka“. Apysakoje pasakojama apie vienas kitą mylinčius žmones, kuriuos išdavė žiaurus likimas. Vyras savo gyvybę paaukojo už Lietuvą ir taip sužlugdė Juozapotos, pagrindinės veikėjos, gyvenimą. Moteris nesitikėjo, kad vyras galėjo ją palikti, o tam įvykus, Juozapotos gyvenimas apsivertė aukštyn kojom. Ji nuolatos galvojo apie praeitį: troško vėl pamatyti Petrą, gyventi su juo ir tai ją išvedė iš proto, ji neteko kūdikio, paseno ir daugiau nebesijautė laiminga. XIX a. pabaigos ir XX a. pradžios rašytojas Jonas Biliūnas sirgo sunkia liga – džiova, dėl kurios jis numirė. Prozininkas tikrai būtų troškęs grįžti į praeitį ir apsisaugoti nuo ligos labiau, nes ji sukėlė daug skausmo. Vis dėlto rašytojas nepasidavė ir rašė iki pat gyvenimo pabaigos. Vadinasi, žmogus trokšta sugrįžti į praeitį, nes nori ją pakeisti, o to padaryti yra neįmanoma, kai kuriuos asmenis praeities ilgesys gali sužlugdyti.

Be to, asmuo trokšta iš naujo nugyventi laimingiausias gyvenimo dienas. Mano nuomone, praėjusių gyvenimo dienų prisiminimai gali būti nostalgiški ir sukelti daug džiaugsmo. Sugrįžti į tokias dienas trokšta kiekvienas, manydamas, kad jos buvo geresnės nei šiandiena. Geresnių dienų prisiminimai teikia gyvenimui prasmę, nes, kad ir kokia bloga ši diena bebūtų, visada bus džiugesnių dienų. Šių laikų žmogus tikrai turi kuo džiaugtis ir nors susiduria su sunkumais, visada gali prisiminti, kaip jam buvo gera praeityje. Tokie prisiminimai palaiko žmogų ir neleidžia jam palūžti. Gražios, lietuviui reikšmingos praeities vaizdai yra pateikiami lietuvių rašytojo, vyskupo, romantinės epochos poeto Antano Baranausko kūrinyje „Anykščių šilely“. Poemoje kalbama apie miško svarbą žmogui, jo suteikiamą dvasinę ramybę, palaimą. Miškai nuo seniausių laikų buvo labai svarbūs lietuviams, tačiau dėl įvairių priežasčių juos imta kirsti, seniau buvę tankūs miškai virto dykynėmis. Žmogus gali tik atsigręžti į praeitį ir džiaugtis tuo, kas buvo. Žinoma, praeities pakeisti neįmanoma, tačiau miškus galima vėl užauginti, tai yra ilgas procesas, todėl tenka gyventi vien prisiminimais apie miško grožį. XIX a. rašytojas Antanas Baranauskas suvokė500 ž. miško svarbą žmogui ir buvo priverstas stebėti, kaip nyko Anykščių šilelio miškas, tai jam sukėlė didžiulį liūdesį. Dėl miškų kirtimo buvo kalta Carinės Rusijos valdžia, kuri atėmė galimybę iš šių dienų lietuvių džiaugtis Anykščių šilelio miško grožiu. A. Baranauskas suvokė, kad praeities nepakeisi, tačiau jis tikrai būtų norėjęs sugrįžti į tuos laikus, kai miškas klestėjo ir dar juo pasigėrėti. Taigi, praeitis žmogui gali suteikti stiprybės ir priminti apie buvusias džiugias gyvenimo dienas, kurias jis norėtų patirti dar kartą.

Apibendrindamas galiu teigti, kad praėjusio laiko ilgesys gali sužlugdyti žmogų, tačiau gali ir paguosti. Troškimas pakeisti praeitį turi skausmingų pasekmių, nes žmogus užmiršta dabarties svarbą, o laimingi prisiminimai padeda atsitiesti ir nepasiduoti skausmui. „Liūdnoje pasakoje“ Juozapota negalėjo susitaikyti su vyro netektimi, troško pakeisti praeities įvykius, todėl palūžo dvasiškai, o „Anykščių šilelyje“ klestinčio miško vaizdas, prisiminimai apie jo grožį, skatino žmogų gerbti ir mylėti miškus, kurie jį supa dabartyje. Svarbu yra gyventi dabartimi, semtis stiprybės ir laimės iš praeities, o nebandyti taisyti praeities klaidas, kurios daro žmogų nelaimingą.

671 ž.