**MENO ŠAKOS**

Pagal specifines išraiškos priemones ir meno vaizdų struktūrą skiriamos šios meno šakos: *vaizduojamasis* *menas* (dailė), *architek­tūra*, *literatūra*, *muzika*, *šokis*, *teatras* ir *kino menas*.

Be skirtumų, meno šakos turi ir bendrų požymių, pagal kuriuos jas galima suskirstyti į tam tikras grupes, arba klasifikuoti. Kiekvienas klasifikavimas yra sąlyginis, nes paprastai jo principai apima ne visus, o tik kai kuriuos įvairių meno šakų aspektus. Todėl bendro, visų pripažinto klasifikavimo nėra.

Dažniausiai menas skirstomas į tris grupes:

* erdvinį, arba statinį;
* laikinį, arba dinaminį;
* erdvinį laikinį meną.

*Erdvinio meno* sąvoka apima dailę ir architektūrą, *laikinio* – literatūrą ir muziką, o *erdvinio laikinio* meno grupę sudaro šokis, teatras ir kinas. Erdvinį meną suvokiame regėjimu (*regimasis menas*), laikinį – klausa (*girdimasis menas*) ir erdvinį laikinį – regėjimų ir klausa (*regimasis ir girdimasis menas*).

Tačiau tokiu klasifikavimu neatsižvelgiama į kitus esminius meno šakų požymius. Yra meno šakų (pvz., dailė), tiesiogiai vaizduojančių tikrovę, ir yra tokių, kurios atkuria ne materialinį reiškinių pavidalą, o atspindi juos, tiesiogiai išreikšdamos jausmus (pvz.: muzika, šokis). Pagal šiuos požymius galime skirti *vaizduojamojo* ir *išraiškos* meno šakas. Tačiau kai kuriose meno šakose ir šie požymiai yra greta. Pavyzdžiui, literatūra (ypač lyrika) ir vaizduoja gyvenimą, ir tiesiogiai perteikia žmonių jausmus bei išgyvenimus.

Meną dar galima klasifikuoti į *paprastąjį* ir *sintetinį*. Sintetiniame me­ne susisieja kelios meno šakos ir sudaro naują. Pavyzdžiui, teatre siejasi literatūra, architektūra, dailė ir aktoriaus menas. Kitų meno šakų elementų turi ir kinas. Tačiau tiek teatras, tiek kinas yra savarankiškos meno šakos, turinčios savo specifiką.

Kas gyvenime svarbiausia, berniukai ir mergaitės vertina nevienodai

**Berniukams svarbu**

Būti išsilavinusiems, daug žinoti – 37,6 %

Būti sveikiems – 33,6 %

Turėti daug pinigų – 11,2 %

Dirbti įdomų darbą – 9,3 %

**Mergaitėms svarbu**

Būti sveikoms – 46,0 %

Būti išsilavinusioms, daug žinoti – 27,3 %

Dirbti įdomų darbą – 5,75 %

Būti gražioms – 4,9 %

**NEPILNAMEČIŲ „INTERNETINIS AUKLĖJIMAS“:  
KAIP UŽTIKRINTI JŲ SAUGUMĄ?**

**9–12 metų: nepriklausomybės siekis**

Šio amžiaus vaikai siekia būti kuo labiau nepriklausomi, todėl tėvams sunku visą laiką prižiūrėti, ką jie veikia internete. Vaikų gyvenime svarbiausią vietą pradeda užimti draugai ir bendravimas su jais.

9–12 metų vaikas taip pat jau yra pakankamai suaugęs, kad galėtų suprasti intelektinės nuosavybės reikšmę. Jis mėgsta klausytis muzikos ir parsisiųsti ją bei kitokį e. turinį, todėl jam reikia paaiškinti, kas šioje srityje teisėta, o kas ne ir kokios galimos pasekmės.

**13–17 metų: savojo „aš“ paieškos**

Šio amžiaus paaugliai paprastai patiria psichologinių asmenybės transformacijos iš vaiko į suaugusįjį sunkumų, ieško naujų vertybių ir tikslų. Paaugliai atviri naujoms idėjoms, bet neturi pakan­kamai patirties, kad kritiškai jas įvertintų.

13–17 metų vaikai aktyviai naudojasi visomis interneto galimybėmis: paieš­ka, pokalbių kambariais, as­meniniu el. paštu.

Nors tiesiogiai tokio amžiaus vaikų kontroliuoti nepavyks, galima geranoriškai kalbėtis su jais apie poten­cialias interneto grėsmes, skatinti atviram pokalbiui apie tai, ką jie veikia internete, su kuo bendrauja, kokiose svetainėse lankosi. Taip pat galima naudoti interneto turinio filtrus, kurie iš dalies mažina prieigą prie nepagei­daujamo turinio svetainių.

Paaugliai naudojasi asmeniniu el. paštu, todėl reikėtų jiems paaiškinti, jog neskelbtų jo viešai internete, kad apsaugotų privatumą ir kompiuterį nuo šlamšto (angl. *spam*). Taip pat būtina patarti riboti informaciją, pateikiamą asmeninėse interneto svetai­nėse ar tinklaraščiuose (angl. *blog*): neskelbti ten asmeninių nuotraukų, kontaktinių duome­nų ir kt.

Dėl atsirandančios tam tikros finansinės paauglių nepriklausomybės (kišenpini­giai, asmeninis mobilusis telefo­nas ir pan.) reikia ugdyti paauglio atsakomybę ir šioje srityje. Svarbu paaiškinti, kad nepasitarę su suaugusiais jie neatliktų piniginių pavedimų, nieko nepirktų, nežaistų azar­tinių žaidimų.

Internetas tampa nauja gyvenimo dimensija, kurią tėvai turi gerai pažinti, kad galėtų išmokyti joje tinkamai, saugiai ir atsakingai elgtis savo atžalas.

Parengta pagal projekto „Draugiškas internetas“ svetainėje pateiktą informaciją

**Jurga Ivanauskaitė**

Jurga Ivanauskaitė (1961 11 14 – 2007 02 17) – Lietuvos prozininkė, eseistė, dramaturgė, dailininkė.

1980 m. baigė M. K Čiurlionio vidurinę meno mokyklą, 1985 m. – grafikos studijas Vilniaus dailės akademijoje. Tais pačiais metais pasirodė pirmasis novelių rinkinys „Pakalnučių metai“. Išleido šešis romanus, pasaką vaikams, kelionių trilogiją apie Himalajus, eseistikos ir publicistikos rinkinį. J. Ivanauskaitės knygų yra išversta į anglų, latvių, lenkų, rusų, vokiečių kalbas.

1994 m. J. Ivanauskaitė pirmą kartą išvyko į Indiją, kur Dharamsaloje studijavo Tibeto budizmą. Taip prasidėjo naujas jos kūrybos etapas. Eseistinius, publicistinius, o kartais ir mistinius kelionių įspūdžius J. Ivanauskaitė stengėsi papildyti piešinių ir fotografijų parodomis. 1998 m. buvo surengta piešinių paroda „108 Mandalos“, 1999 m. – fotografijos paroda „Tibetas – kita realybė“.

Kartu su Algimantu Puipa savo romanų motyvais parašė scenarijų filmui „Nuodėmės užkalbėjimas“ (rež. A. Puipa).

Bendradarbiavo „Sąjūdžio žiniose“, „Sietyne“, „Atgimime“ ir „Šiaurės Atėnuose“.

**Vanda Juknaitė**

Vanda Juknaitė (g. 1949 m. lapkričio 28 d. Papiliuose, Rokiškio r.) – Lietuvos prozininkė, dramaturgė, eseistė.

1972 m. baigė VU lietuvių kalbą ir literatūrą. Mokytojavo, dėstė Klaipėdos konservatorijoje. Nuo 1975 m. dėsto Vilniaus pedagoginiame universitete, bendradarbiauja su spauda. Dirba socialinės pedagogikos srityje su benamiais, gatvės vaikais, neįgaliaisiais, kuriems įsteigė vasaros stovyklą Inkūnuose (Anykščių r.).

Nuo 1990 m. Lietuvos rašytojų sąjungos narė. Išgarsėjo romanu „Šermenys“.

V. Juknaitė – jautri, pastabi asmenybė, savo darbuose aprašanti socialines problemas. Ji kviečia diskutuoti apie svarbiausias humanistines vertybes – apie atsakomybę ne tik už save ar kitą žmogų, bet ir už visą pasaulį, apie žmogaus vertę, meilę, pareigą. Rašytojos kūriniai nėra saldūs – juose atsispindi kita, tamsesnioji visuomenės dalis: „nužemintųjų ir nuskriaustųjų“, sergančių, kenčiančių likimai. Tekstuose gausu detalių ir nutylėjimų, kurie sukuria stiprią emocinę įtaigą.

V. Juknaitės kūryba išversta į anglų, latvių, lenkų, rusų, švedų, vokiečių kalbas.